Sag anlagt den 14. november 2022 – Administradora Fortaleza m.fl. mod Kommissionen
(Sag T-716/22)
Processprog: portugisisk
Parter
Sagsøgere: Administradora Fortaleza Ltda (São Paulo, Brasilien) og ni andre sagsøgere (ved advokaterne A. Ferreira Correia og R. da Palma Borges)
Sagsøgt: Europa-Kommissionen
Sagsøgernes påstande
–    Den anfægtede afgørelses artikel 1 og 4 annulleres, idet de ikke er begrundede, for så vidt som de finder anvendelse på holdingselskaber, eller når der er opnået indtægter fra transaktioner andre steder end regionen i den yderste periferi.
–    Europa-Kommissionen tilpligtes at betale sagsomkostningerne.
Søgsmålsgrunde og væsentligste argumenter
Til støtte for søgsmålet anlagt til prøvelse af Kommissionens afgørelse (EU) 2022/1414 af 4. december 2020 om støtteordning SA.21259 (2018/C) (ex 2018/NN) gennemført af Portugal for Zona Franca da Madeira (ZFM) — ordning III (meddelt under nummer C(2020) 8550) (EUT 2022, L 217, s. 49) har sagsøgerne fremsat seks anbringender, der i det væsentlige er identiske med eller svarer til dem, der er fremsat i sag T-702/22, TA mod Kommissionen.
____________